Mediemelding fra Lyngdal kommune:

Lanserer Energiportalen  
for boligeiere i Lyngdal

**Hvordan bruke mindre strøm på å holde boligen varm? Hvilke energitiltak er smarte? Solceller eller varmepumpe? Hvordan etablere ladeløsning for elbil, og hvilke støtteordninger finnes for ENØK-tiltak i egen bolig?**

Interessen og behovet for strømsparing og energieffektivisering er for tiden stor, og spørsmålene knyttet til dette ditto mange. Nå formidler kommunen gratis klima- og energirådgivning til boligeiere i Lyngdal, via [Energiportalen](https://lyngdal.energiportalen.no/). Dette er et nettsted med energiberegningsverktøy rettet mot boligeiere, og tilbys til innbyggere i samtlige av fylkets kommuner.

Målsettingen er å fremme kunnskap og bevisstgjøre innbyggerne om eget energibruk og gi råd som reduserer denne, og som samtidig bidrar til en mer klimavennlig hverdag.

– Tilbudet er en del av kommunens viktige arbeid med klima og energi. Vi skal legge til rette for at innbyggere skal kunne ta klimavennlige valg, sier Kristine Gregersen, saksbehandler på Plan og næring i Lyngdal kommune. Gregersen er også prosjektleder for kommunens pågående [miljøfyrtårnsertifisering](https://www.lyngdal.kommune.no/no/aktuelt/forste-kommunale-miljofyrtarn-pa-plass/).

Som et ekstratilbud i forbindelse med lanseringen av Energiportalen for Agder vil også fem boligeiere i Lyngdal kommune bli tilbudt energirådgivning via digitale befaringer. Det betyr objektive råd om hvordan boligeier kan redusere energibruken og finne klimavennlige løsninger for egen husstand.

Denne kampanjen løper fram til mars, og målgruppen er helårsboliger. Tilbudet om gratis energirådgivning gjennom digital befaring gis ikke til hytter / fritidsboliger, leiligheter og borettslag. Tilbudet gis etter «første person til mølla»-prinsippet.

* Informasjon om kampanjen og om Energiportalen er publisert på [kommunens nettside](https://www.lyngdal.kommune.no/no/aktuelt/tilbud-om-gratis-energiradgivning/).

Kampanjen er finansiert av Agder fylkeskommune og er i samarbeid med kommunene i fylket. Tjenestene i kampanjen leveres av Simenergi AS og Eeffy AS.

# Kontaktpersoner

* Prosjektleder Nils Ivar Jacobsen i Simenergi AS treffes på telefon 920 60 617, eller epost [nilsivar@simenergi.no](mailto:nilsivar@simenergi.no)
* Kristine Gregersen, Lyngdal kommune, telefon 979 99 624.   
  Epost [Kristine.Gregersen@lyngdal.kommune.no](mailto:Kristine.Gregersen@lyngdal.kommune.no)

Med vennlig hilsen   
**Ole Åsmund Brattfjord, rådgiver kommunikasjon**

Mobil: +47 901 31 726  
Lyngdal 19. januar 2023